Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 31.03.2020

**Αρ. Πρωτ.:**  450

ΠΡΟΣ: κ. Ν. Χαρδαλιά, Υφυπουργό Προστασίας του Πολίτη, κ. Ι. Βρούτση, Υπουργό Εργασίας και Κοινωνικών Υποθέσεων κ. Β. Κικίλια, Υπουργό Υγείας κ. Π. Θεοδωρικάκο, Υπουργό Εσωτερικών

**ΚΟΙΝ: «Πίνακας Αποδεκτών»**

ΘΕΜΑ: «Επιστολή της Ε.Σ.Α.μεΑ.: Λήψη μέτρων για τους εργαζομένους με αναπηρία και χρόνιες παθήσεις ακόμη και τώρα**»**

**Κύριοι Υπουργοί,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** **αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και χρονίων παθήσεων και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας και χρονίων παθήσεων.**

Με το παρόν έγγραφό της και παρακολουθώντας με αγωνία τις εξελίξεις για την εξάπλωση του κορονοϊού covid-19 και τα μέτρα της κυβέρνησης για την αντιμετώπιση αυτής της δύσκολης κατάστασης που βιώνει η χώρα μας, θα ήθελε να τονίσει για ακόμη μία φορά ότι οι ελλιπείς και ασαφείς οδηγίες από την Κυβέρνηση και τον ΕΟΔΥ, σχετικά με το ποιες κατηγορίες εργαζομένων ανήκουν στις ευπαθείς ομάδες για τις οποίες εφαρμόζονται τα προβλεπόμενα για αποχή από τα εργασιακά τους καθήκοντα και κατ' οίκον παραμονή για προληπτικούς λόγους, έχει δημιουργήσει σοβαρά προβλήματα και έχει οδηγήσει σε φοβερή αγωνία εργαζομένους και οικογένειες. Εγκύκλιοι, όπως η ΚΥΑ της 18ης Μαρτίου η οποία αναφέρει τον όρο «αρρύθμιστος διαβήτης», κάνει αναφορά στο ότι καρκινοπαθείς, θεωρούνται ότι ανήκουν σε ευπαθή ομάδα μόνο όταν υπό ενεργό ακτινοθεραπεία ή ανοσοθεραπεία, και όχι αργότερα, μετά από χειρουργείο, ή σε ανοσοκαταστολή, καθώς επίσης δεν γίνεται καμία αναφορά στο ότι τα άτομα με Μεσογειακή Αναιμία, Δρεπανοκυτταρική Νόσο και άλλες αιμοσφαιρινοπάθειες, ανήκουν στις ευπαθείς ομάδες, έχει οδηγήσει συμπολίτες μας που ανήκουν σε αυτές τις κατηγορίες σε απόγνωση για την πορεία της υγείας τους και σε πλήθος διαμαρτυριών.

Είναι δυνατόν να συνεχίσουν να εργάζονται άτομα με αναπηρία όρασης, που έχουν την αφή και κατά συνέπεια τα χέρια κάθε στιγμή ως αντικατάστατο της όρασης, με αποτέλεσμα στους εξωτερικούς χώρους, τα καταστήματα, τα Μέσα Μαζικής Μεταφοράς κλπ., να είναι αναγκασμένοι να έρχονται σε επαφή με πολύ περισσότερα αντικείμενα και επιφάνειες απ’ ότι οι βλέποντες; Παρόμοια κατάσταση μήπως δεν αντιμετωπίζουν τα άτομα με κινητική αναπηρία;

Πρέπει να γίνει σαφές και να δημοσιοποιηθεί ότι, στις κατηγορίες των ευπαθών ομάδων που επιβάλλεται να σταματήσουν να εργάζονται, να μείνουν σπίτι τους και να προστατευτεί τόσο η υγεία τους όσο και ο μισθός τους, ανήκουν όλα τα άτομα με αισθητηριακές, κινητικές, νοητικές και ψυχικές αναπηρίες. Επίσης και σύμφωνα με τη διεθνή επιστημονική βιβλιογραφία στις ευπαθείς ομάδες είναι τα άτομα που παρουσιάζουν έναν ή περισσότερους από τους παρακάτω επιβαρυντικούς παράγοντες ή χρόνια νοσήματα: καρκινοπαθείς, άτομα σε ανοσοκαταστολή, αιμοκαθαιρόμενοι, άτομα με Σακχαρώδη Διαβήτη, με ΣΚΠ, γενικότερα άτομα με αυτοάνοσα ή μεταβολικά νοσήματα, με χρόνια νοσήματα του αναπνευστικού συστήματος, με χρόνια καρδιαγγειακή νόσο, με χρόνια νεφρική ή ηπατική νόσο, με νευρολογικά ή νευρομυϊκά νοσήματα, άτομα με θαλασσαιμία και δρεπανοκυτταρική νόσο και άτομα με άλλες αιμοσφαιρινοπάθειες, άτομα σε ανοσοκαταστολή (κληρονομική ή επίκτητη), που έχουν υποβληθεί σε μεταμόσχευση οργάνων ή αρχέγονων αιμοποιητικών κυττάρων, έγκυες γυναίκες ανεξαρτήτως ηλικίας κύησης, λεχωΐδες και θηλάζουσες.

Επίσης, τονίζουμε ότι δεν πρέπει να βρίσκονται στην εργασία τους άτομα που έχουν στο σπίτι τους μέλη των οικογενειών τους σε ανοσοκαταστολή, αιμοκαθαρόμενους, μεταμοσχευμένους κλπ., που αν κολλήσουν τον ιό από τον εργαζόμενο θα υποστούν σοβαρές επιπλοκές στην υγεία τους.

Όλες οι παραπάνω κατηγορίες εργαζομένων, πρέπει να μπορούν να πιστοποιούν ότι ανήκουν στις ευπαθείς ομάδες μέσω του ιατρικού τους φακέλου ή με βεβαίωση του θεράποντος ιατρού τους.

Η ΕΣΑμεΑ δημοσιεύει για ακόμη μία φορά τον πλήρη κατάλογο των ατόμων που επιβάλλεται σήμερα να σταματήσουν να εργάζονται, να μείνουν σπίτι τους και να προστατευθούν τόσο η υγεία τους όσο και ο μισθός τους. Αναμένουμε να υιοθετηθεί ΑΜΕΣΑ από τον ΕΟΔΥ και την Κυβέρνηση. Σε αντίθετη περίπτωση ο κίνδυνος να θρηνήσουμε θύματα θα είναι πολύ μεγάλος.

Άμεσα πρέπει να δημοσιευθούν οδηγίες για το τι πρέπει να πράξει ο εργαζόμενος στις περιπτώσεις που ο εργοδότης του αρνείται να εφαρμόσει τα ανωτέρω, καθώς και που μπορεί να απευθυνθεί.

**Κύριοι Υπουργοί,**

Οι προτάσεις μας και οι επισημάνσεις που σας προτείνουμε να συμπεριληφθούν στα μέτρα που λαμβάνετε και που λαμβάνει η ελληνική κυβέρνηση, είναι απολύτως απαραίτητο να ληφθούν υπόψη, με δεδομένο ότι κοινός στόχος όλων των Ελληνίδων και Ελλήνων, με ή χωρίς αναπηρία, είναι η διασφάλιση της προστασίας ΟΛΩΝ μας από τον αόρατο εχθρό, τον covid-19, της διατήρησης ζωντανής της ελπίδας για το μέλλον.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Επικρατείας, κ. Γ. Γεραπετρίτη

- Γραφείο Υπουργού Πολιτικής Προστασίας, κ. Μ. Χρυσοχοΐδη

- Γραφείο Γ.Γ. Πολιτικής Προστασίας, κ. Β. Παπαγεωργίου

- Γραφείο Υφυπουργού Εργασίας, κ. Δ. Μιχαηλίδου

- Γραφείο Γ.Γ. Κοινωνικής Αλληλεγγύης, κ. Γ. Σταμάτη

- Γραφείο Υφυπουργού Υγείας, κ. Β. Κοντοζαμάνη

- Γραφείο Υφυπουργού Εσωτερικών, κ. Θ. Λιβάνιο

- Γραφείο Γ.Γ. Ανθρώπινου Δυναμικού, κ. Π. Χαραλαμπογιάννη

- Γραφείο Γ.Γ. Εσωτερικών και Οργάνωσης, κ. Μ. Σταυριανουδάκη

- Γραφείο Προέδρου ΕΟΔΥ, κ. Π. Αρκουμανέα

- Επικεφαλής του Υπουργείου υγείας για τον Κορωνοϊό, κ. Σ. Τσιόδρα

- Οργανώσεις Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |